《绿意 芭蕉簟》
清代·沈蕊

朱阑六曲，剪碧痕漾水，清润如玉。八尺含风，莞蒻都抛，银床书展幽绿。

蛛尘几度殷勤拂，看滑笏、琉璃光熟。算织成、一片回纹，略胜素心愁束。

犹记纱橱梦醒，雨声听、滴沥吹断还续。午倦停针，静倚闲眠，雅韵最宜窗北。

怜他人影如秋瘦，怕寒逗、雪肤珠粟。爱月明、庭院铺来，掩映数竿修竹。

作者简介：字芷芗，嘉兴人，观察涛女，桐乡劳介甫室。